กองWHAPFเพิ่มทุน2พันล.ซื้อคลังสินค้า
กองทุนอสังหาฯ WHAPF จ่อเพิ่มทุน 2,200 ล้านบาท ลงทุนคลังสินค้า 2 แห่ง เชื่อโอกาสทำกำไรระยะยาว
27 ก.ค. 2555

กองทุนอสังหาฯ WHAPF จ่อเพิ่มทุน 2,200 ล้านบาท ลงทุนคลังสินค้า 2 แห่ง เชื่อโอกาสทำกำไรระยะยาว
นายอำพล โพธิ์โลหะกุล ประธาน กรรมการบริหาร บริษัทหลักทรัพย์จัดการกองทุน (บลจ.) กสิกรไทย กล่าวว่า บริษัทเตรียมขอมติผู้ถือหน่วยลงทุนของกองทุนรวมอสังหาริมทรัพย์ดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ (WHAPF) ในวันที่ 15 ส.ค. 2555 เพื่อพิจารณาเพิ่มทุนอีกประมาณ 2,200 ล้านบาท รองรับแผนลงทุนเพิ่มในคลังสินค้า 2 แห่ง
กองทุนจะนำเงินไปซื้อคลังสินค้า Healthcare ซึ่งเป็นคลังสินค้าเวชภัณฑ์ขนาดกว่า 5.27 หมื่นตารางเมตร ตั้งอยู่บนถนนบางนาตราด กิโลเมตรที่ 20 และซื้อคลังสินค้า Kao 3 พื้นที่ประมาณ 1.68 หมื่นตารางเมตร ตั้งอยู่ใกล้นิคมอุตสาหกรรมอมตะนคร จ.ชลบุรี ซึ่งอยู่ระหว่างก่อสร้าง คาดว่าจะเสร็จในเดือน ก.ย.นี้ โดยมีบริษัท คาโอ คอมเมอร์เชียล (ประเทศไทย) เป็นผู้เช่า
“คลังสินค้าตั้งอยู่บนพื้นที่ยุทธศาสตร์ด้านขนส่งและโลจิสติกส์ทั้งในประเทศและต่างประเทศ จึงเชื่อว่าจะได้รับประโยชน์จากการขยายตัวของเศรษฐกิจ รวมทั้งการบริโภคในประเทศ และคาดว่าจะเพิ่มโอกาสรับผลตอบแทนที่น่าสนใจในระยะยาว” นายอำพล กล่าว 
ทั้งนี้ บริษัทคาดว่าจะเปิดขายหน่วยลงทุนเพิ่มทุนในไตรมาส 4 ปีนี้ ส่งผลให้กองทุนมีขนาดกว่า 5,000 ล้านบาท ขณะที่ผลดำเนินงานของกองทุนมีรายได้สม่ำเสมอ ตั้งแต่ต้นปีจ่ายเงินปันผลแล้ว 3 ครั้ง รวม 0.5406 บาทต่อหน่วย